b'\n_START_ARTICLE_\nEremit\n_START_SECTION_\nUdseende\n_START_PARAGRAPH_\nEremitten er en stor brunsort bille, 24 til 32 mm lang, med kobberglans. Vinged\xc3\xa6kkerne har fortil en fremspringende bule. Forbrystet er forsynet med en midterfure og fortil p\xc3\xa5 hver side af denne findes en lille knude. Den har en rusl\xc3\xa6deragtig lugt.\n_START_SECTION_\nLevevis\n_START_PARAGRAPH_\nEremitten er helt afh\xc3\xa6ngig af hule, gamle tr\xc3\xa6er. Det er is\xc3\xa6r ege, men der kendes ogs\xc3\xa5 yngletr\xc3\xa6er af andre arter, fx lind og b\xc3\xb8g. Larverne kravler rundt i \xe2\x80\x9dlommeulden\xe2\x80\x9d af tr\xc3\xa6smulder i bunden af hulhederne i tre \xc3\xa5r f\xc3\xb8r de forvandler sig til voksne biller. De voksne biller lever blot omtrent en m\xc3\xa5ned, som de skal bruge til at parre sig i og \xe2\x80\x93 for hunnernes vedkommende \xe2\x80\x93 at finde hen til et nyt hult tr\xc3\xa6. De voksne dyr kan ses flyve fra midsommer til september._NEWLINE_Yngletr\xc3\xa6erne er som regel \xe2\x80\x99veterantr\xc3\xa6er\xe2\x80\x99 \xe2\x80\x93 store, flere hundrede \xc3\xa5r gamle tr\xc3\xa6er. Mikroklimaet har stor betydning for levestedets kvalitet \xe2\x80\x93 yngletr\xc3\xa6erne er ofte fritst\xc3\xa5ende, fx i lysninger, hvor stammen kan f\xc3\xa5 direkte sol. Hulhederne som billen yngler i kan findes ganske h\xc3\xb8jt oppe i stammen eller i store grene i 10-20 meters h\xc3\xb8jde.\n_START_SECTION_\nUdbredelse\n_START_PARAGRAPH_\nEremitten forekommer sparsomt over et ganske stort udbredelsesomr\xc3\xa5de i Europa, men den lader til at v\xc3\xa6re aftaget i hyppighed i alle Europas lande. Relativt h\xc3\xb8je t\xc3\xa6theder af arten finder man i Centraleuropa (nordlige Italien, \xc3\x98strig, Tjekkiet, sydlige Polen og \xc3\xb8stlige Tyskland), visse dele af Nordeuropa (syd\xc3\xb8stlige Sverige, Letland) og Frankrig. I nogle omr\xc3\xa5der af det nordvestlige Europa er arten udd\xc3\xb8d eller findes blot enkelte steder (Norge, Danmark, Nederlandene, Belgien, nord\xc3\xb8stlige Frankrig). F\xc3\xa5 data findes fra det syd\xc3\xb8stlige Europa. Eremitten er g\xc3\xa5et tilbage i hyppighed overalt indenfor sit udbredelsesomr\xc3\xa5de. Eremitten er derfor opf\xc3\xb8rt p\xc3\xa5 Bilag II til EUs Habitatdirektiv, endog som s\xc3\xa6rligt prioriteret. P\xc3\xa5 IUCN internationale r\xc3\xb8dliste er arten anf\xc3\xb8rt som \xe2\x80\x99\xe2\x80\x99s\xc3\xa5rbar\xe2\x80\x99\xe2\x80\x99.\n_START_SECTION_\nForekomst i Danmark\n_START_PARAGRAPH_\nEremitten har tidligere v\xc3\xa6ret udbredt fra \xc3\x98stjylland til Falster p\xc3\xa5 ganske mange lokaliteter. I dag findes bestande p\xc3\xa5 10 lokaliteter \xe2\x80\x93 9 i private skove og \xc3\xa9n i statsskov. Nogle af bestandene er meget sm\xc3\xa5. Der er totalt set kun ca. 60 tr\xc3\xa6er beboet af eremitter i Danmark, hvilket ikke anses som tilstr\xc3\xa6kkeligt til at sikre artens langsigtede overlevelse i Danmark.'